Bekende Vrystaatse boer met mes op plaas aangevalMimie Jacobs nadat sy in 2016 as die Vrystaat se Vroueboer van die Jaar aangewys is. (Foto: Facebook) Mimie Jacobs, ’n bekende boer van Bloemfontein, is Saterdagaand op haar plaas buite die stad aangeval. Jacobs is in 2016 as die Vrystaat se Vroueboer van die Jaar aangewys. Brig. Motantsi Makhele, woordvoerder van die polisie, sê aan Maroela Media drie aanvallers het die kombuisdeur van ’n plaashuis in Rosemead oopgebreek en Jacobs binne die huis oorval. Sy was alleen by die huis en die verdagtes het op kontant aangedring. “Hulle het gedreig dat hulle haar sou doodmaak indien sy nie vir hulle geld gee nie. Die slagoffer het egter nie geld by haar gehad nie en hulle het op haar bankkaart en pinkode aangedring,” sê Makhele. Volgens Makhele het een van die verdagtes Jacobs aan haar hare gegryp en haar gesig teen die vloer gedruk. Nog ’n verdagte het oor ’n selfoon met iemand gepraat en haar bankbesonderhede deurgegee. Dié persoon kon egter nie geld uit Jacobs se rekening onttrek nie aangesien sy reeds haar daaglikse onttrekkingslimiet oorskry het. Die verdagtes het met die kaart gevlug en Jacobs kon daarin slaag om hulp op ’n buurplaas te ontbied. Die voorval is omstreeks 23:10 by die plaaslike polisie aangemeld. Makhele sê Jacobs het steekwonde gedurende die voorval aan haar kop opgedoen en is na ’n hospitaal in die stad geneem vir mediese behandeling. Die verdagtes is steeds soek. Enigiemand met inligting rakende die voorval word versoek om sers. Monaheng Johannes Masiu by 072 233 0254 te bel.